<classify> BAADHI ya viongozi wa Kata wa Wilaya ya Chamwino mkoani Dodoma wamesema Jeshi la Polisi linawakwamisha kila wanapokamata watuhumiwa wa kuwapa mimba wanafunzi. Viongozi hao walisema hayo juzi wakati wa kujadili mikakati ya kupunguza ukatili wa kijinsia na kuondoa mimba za utotoni nchini. Wakikuwa wakijadili hayo kwenye mradi unaotekelezwa na Shirika lisilokuwa la Kiserikali la Women Wake Up WOWAP kwa ufadhili wa The Foundation For Civil Society.Diwani wa Manchali, Mary Mazengo alisema wamekuwa wakiwakamata watuhumiwa wanaowapa mimba wanafunzi lakini wamekuwa wakikwama Polisi.Jitihada zinazofanyika ni kubwa lakini tunakwama Polisi, alisema. Alisema taarifa za wenye mimba saba walishazipeleka Polisi, lakini iliyopo ni moja. Taarifa za mimba saba ziko Polisi, lakini taarifa iliyosomwa inaonesha mimba moja nyingine zinakwenda wapi. Kama tumeamua kufanikisha jambo hili, dawati lisimame imara. Watuhumiwa wanabebwa kwa gharama hadi Polisi lakini hakuna kinachoendelea, alisema. Alisema kesi za kuwapa mimba wanafunzi zimekuwa zikileta uhasama.Kiongozi wa kata unapoipeleka Polisi kesi kama hii unapeleka uhasama kwenye familia, wanaona kama unawafuata fuata, dawati litende haki, alisema. Mtendaji wa Bwawani, Emmy Simba alisema mifumo ya maisha iliyopo katika jamii imekuwa ikisababisha watoto kupata ujauzito mapema. Niliwahi kumgundua mwanafunzi wa shule ya msingi ni mjamzito, nilipomuuliza mama yake akasema hajui nikajiuliza mimba ya miezi sita imeshaonekana na kila mtu alikuwa akifahamu lakini mzazi wake anasema hajui, alisema.Alisema mama huyo alisema hajui kama mtoto wake tayari akiwa amevunja ungo. Hata hivyo, baadaye ilibainika kijana aliyempa ujauzito alikuwa akiingilia dirishaji usiku na ni binamu. Alisema kufuatia hali hiyo, suala hilo liligeuka la kifamilia zaidi na aliwaita ofisini na wazazi wake na wa binti wakataka limalizwe kimya. Mzazi aliyetaka wamalizane kimya kimya leo unampa kazi ya upelelezi kweli atachunguza na kufanikiwa kufahamu alipo kijana? alihoji.Akijibu hoja hizo, Mkuu wa Kituo cha Polisi Chamwino, Christina Mkonongo alisema kesi za kuwapa mimba wanafunzi zina dhamana. Lakini mpelelezi sio mtu wa mwisho, yule ni binadamu anaweza kushawishika kupokea chochote ukiona mambo hayaendi sawa, basi mfuate kiongozi wake, alisema. Ofisa Ustawi wa Jamii Wilaya ya Chamwino, Sophia Swai alisema bado kuna kazi kubwa ya kubadilisha mitazamo ya jamii ili waelewe wajibu wao wa malezi kwa watoto wao wote.  <topic>: KITAIFA 